Rett før klokka fem onsdag kveld fikk politiet melding om en full mann som gikk og vaset midt i veien i Tollerodden-området i Larvik.

– Vi rakk ikke komme oss dit, før vi fikk en ny melding omtrent en halvtime etterpå om at Pizzabakeren hadde kjørt ham hjem. Det skal de ha kred for, noen ganger bare ordner det seg, sier Eskil Hagen Olsen på operasjonssentralen.

LES OGSÅ: Tyver stjal mobiltelefon på nattbordet mens ektepar lå og sov

Det var nyansatte Jens Lukas Heierstad som plukket med seg mannen da han var på vei for å levere pizza.

– Han sto på kanten av veien og så litt forvirret ut, så jeg spurte om han trengte skyss. Det ville han gjerne ha, forteller Heierstad.

Vel tilbake på jobb fikk han vite at det egentlig ikke er lov å ha med folk i pizzabilen.

– Det visste jeg jo ikke, men det fikk gå for denne gang. Det var vel egentlig det eneste riktige å gjøre, sier han – som får skryt fra politiet for gesten.

LES OGSÅ: Trond skulle «bare» ta et par kast til ...